Rêsi Waisampayana nglajêngakên cariyosipun: "Sang Arjuna ingkang dèrèng dangu anggènipun antuk langkap kinawasa, endhong sapasang, ingkang jêmparingipun botên sagêd têlas, rata ingkang rinêngga daludak ciri wanara, saha kapisungsung Sabha dening Asura Maya, matur ingkang raka Prabu Yudhisthira makatên: "Kawuningana kakang prabu, sadaya ingkang sampun katampèn dhatêng para Pandhawa, kados ta: langkap gandhiwa, dêdamêling dewa saha jêmparing, kasêktèn, sraya, jajahan, suwur saha kaprawiran punika têrangipun botên gampil ginayuh, nadyan kathah tiyang ingkang kêpengin angsal sadaya wau. Sintêna ingkang sampun angsal suwur, punika tansah dipun angge wiraosanipun para ambêg utami sabên wontên pasamuan, inggih punika nalurinipun, ewadene ajinipun dèrèng mantra-mantra satimbang kalihan pangwasa. Dhuh, sinuwun, kadang kula sêpuh, botên wontên kasênêngan ingkang sagêdipun nênarik manah kula, langkung saking kaprawiran saha kasudiran, tur linairakên dados kulawarganing ksatriya ingkang misuwur kêkêndêlanipun.
